
roberies e felonies. Apres quel terme tuz seient certeinz qe.
lavaundite paine curra generaument, ceo est asaver qe chescun
pais, ceo est asaver genz el pais demoraunz, respoignent des
roberies e felonies fetes en lur pais.

IV.  E a plus seurer le pais, ad le rey comaunde qe en les
graunz viles qe sunt closes, les portes seient fermes del solail
rescuse deqes au solail levaunt ; e qe nul home ne herberge en
suburbe ne en forein chief de la vile, si de jour noun, ne uncore
de jour si le hoste ne voille pur lui respundre ; e les baillifs de
viles chescune semeine, ou ameins quinzeine, facent enquestes
de genz herbergez en suburbes e en foreins chefs de viles ; e sil
trovent nul herbergour qi resceive ou herberge en autre manere
gent dunt suspeciun seit qil soient gent countre la pes, si enfa-
cent les baillifs dreiture.   E desoremes est comaunde, qe veylles
soient fetes, issi cum auncienement soleyent estre, ceo est
asaver del jour de la Ascenciun deqes le jour Seint Michel, en
chescun cite par sis homes, en chescune porte ;   en chescun
burgh par xii. homes ; en chescune vile en terre par vi. homes
ou iiii. solom numbre des genz qi abitent ;   e facent la veille
continuelement tute la nuit del solail rescusse jeqes al solail
levaunt.   E si nul estraunge passe par eus, seit arestu jeqes au
matin ;   e si nule suspeciun ne seit trove, auge quites ;   e si
em  trove suspeciun, seit livere al viscunte maintenaunt,  e
saunz daunger le receive, e sauvement le garde, jeqes a taunt
qe en due manere seit delivre.    E si eus ne se soefferent pas
estre aresteuz, seit heu e cri leve sur eus, e ceus qi funt la
veille les siwent o tute la vilee ove les visnees viles, o heu
e cri de vile en vile, jesqes taunt qil serra pris e livrez au
viscunte cum est ayaunt dit ;   e pur le resteiment de tels
estraunges, nul ne seit enchesune.

V.  Comaunde est ensement qe les hauz chemins des viles
marchaundes as autre viles marchaundes seient enlargiz, la ou
il iad bois, ou haies, ou fossez, issi qil nieit fosse, suthboys, ou
bussuns, ou lem peut tapir pur mal fere pres del chemin, de
deus centz pez de une part, e de deus centz pez de autre part,
issi qe cet estatut point ne estende as keynes, ne as gros
fusz, par qei ceo seit cler desuz.   E si par defaute de seignur
qi ne vodra fosse, subois, ou bussuns, en la furrne avauntdite
abatre, e roberies seient fetes, si respoygne le seygnur :  e^sil
ieyt murdre, si seit le seignur reint a la volunte le rey.   E si le
seignur ne sumst a suzbois abatre, si lui aide le pais a ceo fere.
E le rei veut qe en ses demeines terres, e boys dedenz foreste

